Hirman, Karel, minister hospodárstva SR (2022-12-06):
Vážený pán predsedajúci, vážené pani poslankyne, vážení páni poslanci, prajem príjemný dobrý deň a bohatého a veselého Mikuláša. Pokiaľ ste si vyčistili topánky, tak ste niečo určite ráno dostali. Tak ako som spomínal už v prvom čítaní, tento návrh zákona predkladám, ktorým sa mení a dopĺňa č. 251/2012 Z. z. o energetike a o zmene a doplnení niektorých ďalších zákonov v znení neskorších predpisov a niektoré ďalšie, ktorým sa menia a dopĺňajú niektoré ďalšie zákony. Má takpovediac tri základné okruhy. Prvý rieši návrh zákona, návrhom zákona sa teda zabezpečuje implementácia nariadenia Rady Európskej únie 2022/1854 zo 6. októbra tohto roka o núdzovom zásahu s cieľom riešiť vysoké ceny energií. Ide o nastavenie pravidiel pre zavedenie a vyberanie odvodu z nadmerných príjmov z výroby elektrickej energie v zariadení na výrobu elektrickej energie na území EÚ, a teda aj Slovenskej republiky, a toto nariadenie je už účinné od 1. decembra. Tým, ktorým môže týmto nariadením, a má sa teda napomôcť zlepšiť finančnú situáciu štátu na jednej strane, na druhej strane nadmerné zisky, ktoré vyplývajú z enormnej situácie na trhoch s elektrickou elektrinou, aby boli spravodlivo prerozdelené medzi výrobcov a teda spoločnosť, medzi štáty a daňových poplatníkov a v konečnom dôsledku odberateľov elektriny. Druhý okruh je, ktorý návrh zákona zabezpečuje, je vykonávanie povinností ustanovených čl. 3 nariadením Rady EÚ 2022/879 z 3. júna tohto roka, ktorým sa mení nariadenie EÚ č. 833/2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine, a týkajúce sa uvalenia sankcií na ruskú ropu dodanú do Slovenskej republiky ropovodom a ropné výrobky vyrobené z tejto ropy alebo ich ďalší predaj do iných členských štátov alebo do tretích krajín, to znamená sankčný režim, ktorý Slovenská republika musí dodržať ako člen EÚ. A tretí, veľmi dôležitý, dôležitá problematika je riešená týmto návrhom zákona tak, že sa dopĺňajú niektoré ustanovenia zákona č. 250/2012 Z. z. o regulácii v sieťových odvetviach v oblasti uplatňovania cenovej regulácie v zaregulovaných činnostiach. Zavádza sa nový inštitút tzv. krízovej regulácie, ktorý sa zaraďuje do zákona o regulácii za mimoriadnu reguláciu. Upravuje sa postup a podmienky pre uplatnenie cenovej regulácie za regulované činnosti v tepelnej energetike, teda v dodávkach tepla, určením limitu nárastu ceny, ktorý určí vláda nariadením. Návrh zákona taktiež rozširuje použitie ustanovení zákona č. 71/2013 Z. z. o poskytovaní dotácií v pôsobnosti ministerstva hospodárstva v znení neskorších a, neskorších predpisov o poskytovaní dotácií na pokrytie rozdielu cien tepla. Inými slovami, tento zákon umožňuje, aby sme po 1. januári poskytli pomoc všetkým domácnostiam na území Slovenskej republiky, ktoré sú zásobované teplom centrálnymi systémami vykurovania miest a obcí. Jedná sa zhruba o až 2 milióny obyvateľov. Málokto si uvedomuje, že hlavné dodávky tepla alebo sú realizované v našej krajine práve cez centrálne vykurovanie a bez týchto zmien, ktoré sme navrhli, ktoré navrhujeme, tie, pomoc tým domácnostiam po 1. januári nebude možné poskytnúť napriek všetkým opatreniam, ktoré ministerstvo, vláda, ale aj v súčinnosti s Úradom pre reguláciu sieťových odvetví sme pripravili a, samozrejme, aj s dodávateľmi tepla. Podčiarkujem, tieto úpravy sú konzultované a v úzkej súčinnosti s Úradom pre reguláciu sieťových odvetví. Úrad nevynechávame, neobchádzame, neeliminujeme jeho činnosť, naopak, riešime situáciu, ktorú ani úrad za súčasnej situácie jednoducho nemá na to právne prostriedky, aby tú situáciu riešil, a preto zavádzame krízovú reguláciu, lebo situácia je naozaj v našej krajine, ale teda nielen v našej krajine, čo sa týka dodávok energií, krízová. Máme vyriešenú elektrinu, máme vyriešený plyn, ale nemáme vyriešené teplo. Pokiaľ toto nebude schválené, jednoducho teplo po 1. januári, ako som už zdôraznil, nebude možné dodávať domácnostiam za ceny, ktoré tieto naše domácnosti, naše, vlastne naše spoločné domácnosti znesú. Mnohí z vás ste starostami alebo primátormi miest, takže táto problematika je vám veľmi blízka, rozumiete tomu a predpokladám a žiadam o podporu tohto zákona bez ohľadu na politické tričko, lebo to nerieši problém vlády, ale rieši náš spoločný, našich občanov. Ďakujem veľmi pekne za pozornosť.